
                                 REČI ISUSA IZ NAZARETA

PREDGOVOR

    Ova knjiga je rezultat razgovora kojeg sam imao sredinom osamdesetih godina u Londonu, na stepeništu kuće mog prijatelja, koji mi je opisao svoju iscrpnu potragu za duhovnim prosvetljenjem i obnovom. On je bio očajan posle mnogo kilometara putovanja ostajući bez odgovora na svoja pitanja. Slučajno, kako sada  izgleda, pitao sam ga zašto nije uključio Hristovo učenje u svoje duhovno traganje. Iako je to očigledno za naš osećaj za duhovno traganje, on je bio iznenadjen na moju sugestiju. Rekao mi je da je nekoliko puta prelazio kroz Novi Zavet, ali da se nije nikada skoncentrisao na reči Isusa Hrista.

    Noć je pala i mi smo se razdvojili, ali smo obojica počeli putovanje u istom pravcu, on da prvi put otkrije značaj reči Isusa Hrista, a ja sam se vratio njima sa obnovljenim žarom za studiranje.Tokom moga istraživanja počeo je da raste moje shvatanje o tome kako sam malo znao i kako i najobrazovaniji izgleda da malo znaju o sadržaju Hristove poruke i kako danas plitko njegova poruka prožima savremeni religiijski establišment. Što sam više studirao, sve više su se pojavljivale mogućnosti  za aktivnosti i programe koji mogu da budu izvršeni u Njegovo ime.

   U poruci onoga koji  je sebe nazvao Mesijom ništa nije bez suočavanja. On zahteva odgovor od onih koji se približavaju njegovim rečima i revolucionarno zvuči njegov poziv svetu koji je preokupiran pohlepom, ohološću i lažju. Može biti da je suviše jednostavno reći da se Hristove reči  temelje na potrebi za promenama. Dok je uteha i pomoć izražena u mnogim idejama Isusa Hrista, postoji takođe radikalan poziv da se odreknemo apatičnog odgovora.

    On je došao na svetsku scenu sa porukom koja nije naglašavala osvetoljubivog Boga, koji će kazniti zle, već Boga ljubavi  koji je pokazao milost i oproštenje. On je otvorio put za sve u carstvo Božije, bez obzira da li su muškarac ili žena, Jevrejin ili neznabožac, rob ili slobodan, sve dok su oni  »kao mala deca« i otvaraju svoja srca da prepoznaju Njegovo prisustvo među njima. Koliko god njegova širom sveta poznata pojava  odražava jevrejsku tradiciju njegovog vremena, moramo da priznamo da je ta nadvladavajuća poruka  bez presedana – kako u učenju u odnosu prema ženama , tako i u odnosu na molitvu i jedinstvo sa Bogom. Njegovo učenje zrači radikalnim konceptom moralne brige za bližnje i svetost života, produžujući se do shvatanja večnih stvari, izvan racionalnosti religijskih zakona, a sa univerzalnim obraćanjem koje razumeju svi i uključuje sve. I kako samo njegovo učenje ulazi u »rečnik« naših srca i misli. Dvadeset vekova kasnije ono je zadržalo silu da uzbudi,  izazove i isceli. Institucije i poznate ličnosti mogu imati svoje uspone i padove, ali Hristove reči ostaju: »dok ne svane dan i zvezda Danica se ne pojavi u srcima našim.« Sigurno, na neočekivane načine i nebrojeno puta, nekada jedva primetno, a nekada više očigledno, moje traženje prosvetljenja i shvatanja poruke Isusa Hrista donelo je promenu kursa mog životnog puta.

    Veliki broj pojedinaca mi je pružio pomoć tokom mog procesa prikupljanja ovog teksta. Želeo bih da pomenem značajan posao William Barclay-a sa University of Glasgow, Kennet Scott Latourette-a sa Yale i Willard-a i Verna-e Cantelon , koji su mi dali praktično i duhovno ohrabrenje, i takođe inspirativni prevod »Božiji Novi zavet sa ljudima«, prevod Oxford Univrsity.

    Nadam se da će vam ova knjiga doneti ohrabrenje za vaše duhovno traganje, i voditi vas na izvor Duha, i na svetlo koje sija u tamnom svetu. Novelista i esejista, Sholom Ash je napisao: »Neki  učitelji imaju osnovno učenje za Arape, za Istočnjake ili za Zapadnjake, ali svaka reč Isusa Hrista ima značaj za sve nas. On je postao svetlo ovog sveta.«

                                                                                                                                          Robert Lee Cantelon

»Ja vas krštavam rodom za pokajanje; a onaj koji za mnom dolazi jači je od mene,kome nisam dostojan da ponesem obuću.On će vas krstiti Duhom Svetim i ognjem.«
                                                                                                                                 - Jovan Krstitelj (Mat. 3:11)

»Jer Bog je jedan i jedan je posrednik izmedju Boga i ljudi, čovek Isus Hristos, koji je samoga sebe dao kao otkup za sve.«

                                                                                             - apostol Pavle (1.Tim. 2:5,6)

»Duh je Gospoda, Boga na meni , jer me Gospod pomaza da javljam dobre glase krotkima, posla me da zavijem ranjene u srcu, da oglasim zarobljenima slobodu i sužnjima da će im se otvoriti tamnica.«

                                                                                                                             - Isaija (Is. 61:1,2)

Prvi deo

ŠTA VI KAŽETE KO JA JESAM?

PROBLEM RELIGIJE

    Isus im reče: »Gledajte i čuvajte se kvasca farisejskog i sadukejskog.« (1)

    Šta razmišljate u sebi, maloverni, što hleba niste poneli? Zar još ne razumete i ne sećate se pet hlebova na pet hiljada i koliko kotarica nakupiste? Kako ne razumete da vam ne rekoh za hlebove? Čuvajte se kvasca farisejskog i sadukejskog. Tada razumeše da nije rekao da se čuvaju hlebovog kvasca, nego farisejskog i sadukejskog učenja. (2)

    Uzalud me poštuju, učeći nauke koje su ljudske zapovesti. Ostavivši Božiju zapovest držite ljudsko predanje.(3)

    Čuvajte se lažnih proroka, koji vam dolaze u ovčijem ruhu, a iznutra su grabljivi vuci. Oni potiču od oca đavola i hoće da čine želje svoga oca. On je bio ubica ljudski od početka, i u istini se nije učvrstio, jer u njemu nema istine. Kada govori laž, od svoga govori, pošto je laža i otac laži. (4)

    Teško vama književnici i fariseji, licemeri, što zatvarate Carstvo nebesko pred ljudima;  jer vi ne ulazite, niti puštate unutra one koji hoće da udju.

    Teško vama književnici fariseji, licemeri, što jedete udovičke kuće i tobože se molite dugo. Zato će te strože biti osudjeni.

     Teško vama, književnici i fariseji, licemeri, što prohodite more i kopno da stvorite jednog sledbenika, i kad  to postane,činite ga sinom paklenim, dvaput gorim od sebe.

     Teško vama, slepe vodje, koji govorite: »Ako se ko zakune Hramom, nije ništa; ako se pak zakune hramovnim zlatom, obavezan je.« Budale i slepci, šta je veće, zlato ili Hram koji je osvetio zlato? »I ako se ko zakune žrtvenikom, nije ništa; a ako se zakune darom koji je na njemu, obavezan je.« Slepci, šta je veće, dar ili žrtvenik koji osvećuje dar? Ko se dakle zakleo žrtvenikom, kune se njime i svim što je na njemu. I ako se zakleo Hramom, kune se njime i onim koji prebiva u njemu; i koji se zakleo nebom, kune se prestolom Božijim i onim koji sedi na njemu.

    Teško vama, književniici i fariseji, licemeri, što dajete desetak od nane, kopra i kima, a ostaviste što je pretežnije u Zakonu, pravdu, milosrdje i veru; ovo je trebalo činiti, a ono ne ostavljati. Slepe vodje, koji cedite komarca, a kamilu gutate.

    Teško vama, knjiženici i fariseji, licemeri, što čistite spolja čašu i zdelu, a iznutra su pune grabeža i neumerenosti. Fariseju slepi, očisti prvo što je u čaši , da bude i njena spoljašnost čista.

    Teško vama književnici i fariseji , licemeri, što ste kao okrečeni grobovi, koji spolja izgledaju lepi, a iznutra su puni mrtvačkih kostiju i svake nečistoće. Tako se i vi spolja pokazujete ljudima pravedni, a iznutra ste puni licemerstva i bezakonja. (5)

    Teško vama književnici i fariseji, licemeri, što gradite grobove proroka i ukrašavate spomenike pravednika, i govorite: »Da smo živeli u vremenu svojih otaca, ne bismo bili njihovi saučesnici u krvi proroka.« Tako svedočite za sebe da ste sinovi onih koji su pobili proroke. I vi ispunite meru svojih otaca. Zmije, zmijski porode, kako da pobegnete od osude paklene? Zato, evo vam šaljem proroke, i mudre i književnike. Od njih ćete jedne ubiti i raspeti, a druge šibati u vašim sinagogama i goniti od grada do grada. (6)

    Licemeri, dobro je prorokovao za vas Isaija: »Ovaj narod me poštuje usnama,a srce je njihovo daleko od mene.« (7)

   Vi se predstavljate pravedni pred ljudima, ali Bog zna vaša srca. Jer što se medju ljudima smatra kao nešto visoko, pred Bogom je mrzost. (8)

    A kažem vam da će doći mnogi sa istoka i zapada i sesti za sto sa Avramom i Jakovom u Carstvu nabeskom. Jer vam kažem: ako vaša pravednost ne bude mnogo viša od pravednosti književnika i fariseja, nećete ući u Carstvo nabesko. (9)

Biblijski citati:

1. Mat. 16:16

2. Mar. 16:9-12

3. Mar. 7:7-9

4. Mat. 7:15; Jov. 8:44

5. Mat. 23:13-28

6. Mat. 23:29-34

7. Mat. 15:7-8

8. Luka 16:15 

9. Mat. 8:11,12;5:20

SVETLOST KOJA JE OSVETLILA SVET

    Ja sam došao na svet kao svetlost, da nijedan, koji veruje u mene, ne ostane u tami. Ja sam svetlost sveta; ko ide za mnom, neće hoditi po tami, nego će imati životnu svetlost. (1)

     A ovo je sud: svetlost je došla na svet, a ljudi zavoleše mrak više nego svetlost, jer dela njihova behu zla. Svaki, naime koji zlo radi, mrzi svetlost i ne ide na svetlost, da se ne obelodane njegova dela; a ko čini istinu ide na svetlost, da se pokažu njegova dela - da su u Bogu učinjena. (2)

    Vi ste poslali ljude Jovanu i on je svedočio za istinu, no ja ne uzimam svedočanstvo od čoveka, nego govorim ovo da se vi spasete. Jovan beše svetlo koje je gorelo i svetlelo, a vi ste hteli da se zamalo radujete u njegovoj svetlosti. Ja pak imam svedočanstvo veće od Jovanova: dela, koja mi je dao Otac da ih svršim, baš ta dela koja činim, svedoče za mene - da me je Otac poslao.

    Ako ne činim dela svoga Oca, ne verujte mi. A ako ih činim, verujte delima, ako meni ne verujete, da saznate i poznajete da je Otac u meni i ja u Ocu.

    Ja treba da činim dela onoga koji me je poslao - dok je dan; doći će noć kada niko ne može da radi. Dok sam na svetu, ja sam svetlost sveta. (3)

    Svetilo tela je oko. Ako je oko tvoje bistro, sve telo tvoje biće svetlo; ako li je oko tvoje zlo, sve telo tvoje biće mračno. Ako je dakle svetlost, koja je u tebi tama, kolika će tama biti? (4)

    Zar nema dan dvanaest časova? Ako neko ide po danu, ne spotiče se, jer gleda svetlost ovoga sveta; a ako ko ide po noći, spotiče se, zato što u njemu nema svetlosti.

    Još malo vremena je svetlost medju vama. Hodajte dok imate svetlost, da vas mrak ne obuzme; ko ide po mraku , ne zna kud ide. (5)

    Ostavite ih, slepi su vodje slepima; a kada slepi vodi slepoga, obojica će pasti u jamu.

    Dok imate svetlosti, verujte u svetlost, da vas mrak ne obuzme; ko ide po mraku, ne zna kud ide.

    Niko ko je zapalio svetiljku - ne pokriva je sudom niti je stavlja pod krevet, nego je stavlja na svećnjak, da vide svetlost oni koji ulaze.

    Vi ste svetlost sveta.Tako neka zasvetli vaša svetlost pred ljudima, da vide vaša dobra dela i proslave Oca vašega koji je na nebesima.

    Jer nema ničeg tajnog što neće izići na javnost, niti čega prikrivenog što se naće doznati  i izići na videlo.

Što vam govorim u mraku, kažite na svetlosti; I što na uho čujete, objavite sa krovova. (6)

Biblijski citati:

1. Jov.12:46; 8:12

2. Jov. 3:19-21

3. Jov. 5:33-36; 10:37-38; 9:4,5

4. Mat. 6:22,23

5. Jov. 11:9,10; 12:35,36

6. Luka 8:16; Mat. 5:14,16; Luka 8:17; Mat. 10:27

OTKRIVENJE

    Došao je čas da se proslavi sin čovečiji. (1)

    Ja ne tražim svoje slave, ima ko traži i sudi. (2)
    I u vašem Zakonu stoji napisano da je istinito svedočanstvo dvojice ljudi. Ja svedočim za sebe, a svedoči za mene i Otac koji me je poslao.

    Drugi svedoči za mene i znam da je istinito svedočanstvo kojim svedoči za mene. No ja ne uzimam svedočanstvo od čoveka, nego govorim ovo da se vi spasete. (3)
   Ko govori samo od sebi - traži svoju slavu; a ko traži slavu onoga koji ga je poslao, taj je istinit, i u njemu  nema nepravde. (4)

     I mene znate, a znate i odakle sam: nisam došao sam od sebe, nego je istinit onaj koji me je poslao, koga vi ne znate.

    Jer nisam sišao sa neba da činim svoju volju, nego volju onoga koji me je poslao.

    Ja sam se zato rodio, i zato došao na svet, da posvedočim za istinu. Svaki - ko je od istine - sluša moj glas. (5)
    Ja i Otac jedno smo.

    Ja sam došao da imaju život i da ga imaju u izobilju. (6)

    Meni je dana sva vlast na nebu i na zemlji.

    Dajem im večni život, pa neće nikad propasti, niti će ih ko oteti iz moje ruke.

    Ostavljam vam mir, mir svoj dajem vam. Ne dajem vam kao što svet daje. Neka se ne uznemirava vaše srce i neka ne strahuje.

    I saznaćete istinu, i istina će vas osloboditi.

    Ako vas, dakle, Sin  oslobodi, bićete stvarno slobodni.

    Ovo sam vam govorio, da moja radost bude u vama i da se vaša radost ispuni. (7)

    Jer je to volja moga Oca, da svaki koji gleda Sina i verije u  njega – ima  život večni, te da ga ja vaskrsnem u poslednji dan.

    Veriješ li ti u Sina čovečijega? Video si ga, koji govori s tobom – on je. (8)

Biblijski citati:

1. Jov. 12:23

2. Jov. 8:50

3. Jov. 8:17,18; 5:32,34

4. Jov. 7:18

5. Jov. 7:28; 6:38; 18:37

6. Jov. 10:30; 10:10

7. Mat 28:18; Jov. 10:28; 14:27; 8:32,36; 15:11

8. Jov. 6:40; 9:35,37

ŽIVA REČ

   Otac koji me je poslao, on mi je dao nalog šta da kažem i šta da govorim. I znam da je njegova zapovest život večni. Što, dakle,  ja govorim, govorim onako kako mi je  govorio Otac. (1)

    A reč koju slušate nije moja, nego Oca koji me je poslao.

    Zaista, zaista, kažem vam: ko sluša moju reč i veruje onome koji me je poslao, ima večni život i ne dolazi pred sud, nego je prešao iz smrti u život. (2)

    Zaista, zaista, kažem vam da ide čas – i već je nastao – kada će mrtvi slušati glas Sina Božijeg, i koji ga čuju – živeće. (3)

    Istražujete Pisma, jer smatrate da u njima imate večni život; i ona svedoče za mene; i nećete da dodjete k meni - da imate život. (4)

    I Otac koji me je poslao, sam je svedočio za mene. Niti ste glasa njegova ikad čuli, niti pojavu njegovu ikad videli, i reč njegova ne stanuje u vama, zato što ne verujete onome koga je On poslao. (5)

    Zašto vi kažete da huli na Boga onaj koga je Otac posvetio i poslao na svet – što sam rekao: “Ja sam Sin Božiji?” (6) 

    Ja sam put i istina i život; niko ne dolazi k Ocu - sem kroz mene.

    Duh je ono što oživljava, a telo ništa ne pomaže. Reči koje sam vam ja rekao, duh su i život su. (7)

    I ako ko čuje moje reči i ne sluša ih, neću mu ja suditi: jer nisam došao da sudim svetu, nego da spasem svet. Ko mene odbacuje i ne prima mojih reči, ima svoga sudiju; reč - koju sam izgovorio – ona će mu suditi u poslednji dan. (8)

    Nebo i zemlja će proći, ali moje reči neće proći. (9)

Biblijski citati:

1. Jov. 12:49,50

2. Jov. 14:24; 5:24

3. Jov. 5:25

4. Jov. 5: 39,40

5. Jov. 5: 37,38

6. Jov. 10:36

7. Jov. 14:6; 6:63

8. Jov. 12: 47,48

9. Mat. 24:35

OTAC

    Šta vi mislite o Hristu? Čiji je Sin? (1)

    Sve mi je predao Otac moj, i niko ne poznaje Sina do Otac, niti Oca ko poznaje do Sin, i kome hoće da otkrije.

    Ja ga znam, jer sam od Njega i On me je poslao.(2)

    I sa mnom je onaj koji me je poslao; nije me ostavio sama, jer ja svagda činim ono što je Njemu ugodno.

    Ko je video mene, video je Oca; kako onda govoriš: pokaži nam Oca? Zar ne veruješ da sam ja u Ocu i da je Otac u meni? (3)

    Ja i Otac jedno smo.

    Sve što Otac ima – moje je. Izišao sam od Oca i došao sam na svet; sad ostavljam svet i opet idem Ocu.(4)

    Zaista, zaista, kažem vam, ne može Sin da čini ništa sam od sebe, ako ne vidi šta Otac čini; jer ono što Otac čini, to isto tako čini i Sin. Otac, naime, voli Sina i pokazuje mu sve što sam čini, i pokazaće mu dela veća od ovih da se vi čudite. Jer kao što Otac vaskrsava mrtve i oživljava, tako i Sin oživljava one koje hoće. (5)

    Zaista, zaista, kažem vam, ne može Sin da čini ništa sam od sebe, ako ne vidi šta Otac čini. Ja ne mogu da činim ništa sam od sebe; kako slušam – sudim- i moj sud je pravedan, jer ne tražim svoje volje, nego volju onoga koji me je poslao.

     Jer kao što Otac ima u sebi život, tako je dao i Sinu da ima život u sebi. Dao mu je i vlast da sudi – što je Sin čovečiji. (6)

    Imam mnogo  da govorim o vama i da sudim; ali je istinit onaj koji me je poslao, i ja govorim svetu ono što sam čuo od njega. (7)

    Kad podignete Sina čovečijeg, tada ćete saznati da Ja jesam i da ništa ne činim sam od sebe, nego govorim ono što me je naučio Otac. (8)

Biblijski citati:

1. Mat. 11:27

2. Jov. 7:29

3. Jov. 8:29; 14:9,10

4. Jov. 1:30; 16:15,28

5. Jov. 5:19-21

6. Jov. 5:19,30,26,27

7. Jov. 8:26

8. Jov. 8:28

DOBRI PASTIR

    Ne boj se malo stado; jer se svidelo vašem Ocu da vam da carstvo. (1)

    Ja sam dobri Pastir, i znam svoje i moje ovce poznaju mene. Kao što Otac poznaje mene i ja poznajem Oca, i polažem svoj život za ovce. Moje ovce slušaju moj glas, i ja ih poznajem, te idu za mnom. Dajem im večni život, pa neće nikad propasti, niti će ih ko oteti iz moje ruke. Moj Otac – koji mi ih dade – veći je od svih, i niko ne može da ih otme iz ruke moga Oca. Imam i druge ovce,koje nisu iz ovoga tora; i njih treba da dovedem, pa će slušati moj glas i biće jedno stado, i jedan pastir. (2)

    A ko ulazi na vrata pastir je ovcama. Ovome vratar otvara, i ovce slušaju njegov glas, i svoje ovce zove po imenu i izvodi ih. Kada sve svoje ovce istera, ide pred njima i ovce idu za njim, jer znaju njegov glas. Za tuđinom neće ići, nego će bežati od njega, jer ne poznaju glas tuđinaca. (3)

    Ja sam dobri pastir. Dobri pastir polaže svoj život za ovce. Najamnik, koji nije pastir, kome ovce ne pripadaju, gleda vuka kako dolazi, te ostavlja ovce i beži, a vuk ih grabi i razgoni, jer je najamnik i ne mari za ovce. (4)

     Ja sam vrata za ovce. Ko ne ulazi u ovčiji tor na vrata, nego prelazi s druge strane, taj je lopov i razbojnik. Svi koji su došli pre mene – lopovi su i razbojnici; ali ih ovce ne poslušaše. Ja sam vrata; ako ko uđe kroz mene, biće spasen, ulaziće i izlaziće, i pašu će nalaziti. (5)

    Lopov dolazi samo da ukrade, zakolje i upropasti; ja sam došao da imaju život i da ga imaju u izobilju. (6)

Biblijski citati: 

1. Luka 12:32

2. Jov. 10:14,15,27-29,16

3. Jov. 10:2-5

4. Jov. 10:11,12

5. Jov. 10:7,1,8,9

6. Jov.10:10

HRANA ZA DUŠU

    Napisano je:” Neće čovek živeti o samom hlebu, nego od svake reči koja izlazi iz usta Božijih.”(1)

    Ja sam hleb života; ko meni dolazi neće ogladneti, i ko veruje u mene neće ožedneti nikada. Ovo je hleb koji silazi sa neba, da se od njega jede i ne umre. Ja sam živi hleb koji je sišao sa neba. Ako ko jede od ovoga hleba, živeće doveka; i hleb koji ću ja dati, jeste telo moje – za život sveta. (2)

    Stičite ne propadljivo jelo, nego jelo koje ostaje za večni život, koje će vam Sin čovečiji dati; jer je njega potvrdio Bog Otac. (3)

    Očevi vaši jedoše manu u pustinji i umreše. Zaista, zaista vam kažem, nije vam Mojsije dao  hleb sa neba, nego vam  moj Otac daje istiniti  hleb sa neba. Jer Božiji hleb je onaj što silazi sa neba i daje život svetu. (4)

    Kad bi znala dar Božiji, i ko je taj koji ti govori: daj mi da pijem, zamolila bi ga i on bi ti dao vodu živu. Svaki ko pije od ove vode – opet će ožedneti. A ko pije od vode koju ću mu ja dati neće ožedneti. A ko pije od vode koju ću mu ja dati – neće ožedneti doveka, nego će voda koju ću mu ja dati postati u njemu izvor vode koja uvire u večni život. (5)

    Ako je ko žedan, neka dođe ka meni i neka pije. Ko veruje u mene, kao što Pismo kaže, iz njegova tela će poteći reke žive vode. (6)

Drugi deo

NOVO CARSTVO

CARSTVO NEBESKO

    Od vremena Jovana Krstitelja do sada Carstvo nebesko trpi nasilje i nasilnici ga grabe. (1)

    Carstvo nebesko je slično čoveku koji je posejao dobro seme na svojoj njivi. Ali kada su ljudi spavali, dođe njegov neprijatelj i poseja kukolj sred pšenice i ode. A kada usev izniče i rod donese, tada se pokaza i kukolj. A domaćinove sluge pristupiše i rekoše mu: “Gospodaru, zar nisi posejao dobro seme na njivi svojoj? Otkud dakle kukolj? “A on im reče: ”Neprijatelj je to učinio.” Sluge mu pak rekoše: “Hoćeš li dakle da odemo i da ga saberemo? “ A on im reče: ”Ne, da ne biste skupljajući kukolj iščupali zajedno s njim i  pšenicu. Ostavite neka oboje rastu zajedno do žetve; i u vreme žetve reći ću žeteocima: “Skupite prvo kukolj i svežite ga u snopove da se spali, a pšenicu skupite u moju žitnicu.” 

    Sejač dobrog semena je Sin čovečiji; njiva je svet;  dobro seme – to su sinovi carstva, a kukolj su sinovi zla, a neprijatelj koji ga je posejao jeste đavo; žetva je kraj sveta, a žeteoci su anđeli. Kao što se kukolj skuplja i vatrom spaljuje, tako će biti i na svršetku sveta. Poslaće Sin čovečiji svoje anđele, i pokupiće iz svoga carstva  sve sablazni i one koji čine bezakonje, i baciće ih u peć ognjenu; onde će biti plač i škrgut zuba. Tada će pravednici sijati  kao sunce u  carstvu  Oca svoga.” (2)

    Svako carstvo koje se razdelilo protiv samoga sebe, opusteće, i svaki grad ili dom koji se razdelio potiv samoga sebe,  neće se održati.  I ako satana isteruje satanu, razdelio se protiv samoga sebe, kako će se dakle održati njegovo carstvo? I ako ja pomoću Veelzevula izgonim demone, čijom pomoću izgone vaši sinovi? Zato će vam oni biti sudije; ali ako ja Božijim Duhom izgonim demone,  onda je došlo do vas Carstvo Božije. (3)

   Zar nikad  niste čitali u Pismima: “Kamen koji odbaciše zidari, taj posta ugaoni kamen. Od Gospoda bi ovo, i divno je u našim očima?” Zato vam kažem da će se uzeti od vas carstvo Božije i dati narodu koji  donosi  plodove njegove. (4)

    Zaista vam kažem da će sinovima ljudskim biti oprošteni svi gresi i hule, koliko god ushule; ali koji pohuli na Duha Svetoga, nema oproštaja doveka , nego ga tereti večni greh. Zaista vam kažem da carinici i bludnice ulaze pre vas u Carstvo Božije. Jer vam dođe Jovan putem pravednosti,  i ne poverovaste mu; a carinici i bludnice mu poverovaše; vi ste videli, ali se niste pokajali da mu poverujete. (5)

    Neće ući u carstvo nebesko svaki koji mi govori: ”Gospode, Gospode”, nego ko čini volju Oca moga koji je na nebesima. 

    Kad domaćin ustane i zatvori vrata, a vi počnete napolju stajati  i kucati na vrata govoreći: “Gospode, otvori nam”, on će vam odgovoriti: “Ne znam odkuda ste.” Tada ćete početi da govorite: “Mi smo jeli i pili pred tobom, a ti si učio po našim ulicama.” I on će reći: “Kažem vam, ne znam otkuda ste; odstupite od mene svi koji činite nepravdu.” (6)

    Vama je dano da saznate tajne carstva Božijeg, a ostalima se izlažu u pričama, da gledajući ne vide i slušajući ne razumeju. (7)

     Jer  kao što čovek polazeći na put  pozva svoje sluge i predade im svoje imanje, te jednom dade pet talanata, drugome dva, a trećem jedan, svakome prema njegovoj moći, i otputova. Onaj što primi pet talanata odmah ode, poslova s njima i steče drugih pet. Isto takoi onaj sa dva steče druga dva. A onaj koji primi jedan, ode, iskopa jamu u zemlji i sakri novac svoga gospodara. Posle dugog vremena  dođe gospodar onih slugu i stade se obračunavati s njima. I pristupivši onaj  što primi pet talanata  donese drugih pet talanata  govoreći: ”Gospodaru, pet talanata mi predade, vidi, zaradih drugih pet talanata.” Reče mu gospodar njegov: “Dobro, slugo dobri i verni, u malom si bio veran, nad mnogim ću te postaviti; uđi u radost svoga gospodara.” A prišavši  onaj što primi dva talanta reče: “Gospodaru, dva talanta mi predade; vidi, zaradih druga dva talanta.” Reče mu gospodar njegov: “Dobro, slugo dobri i verni, u malom si bio veran, nad mnogim ću te postaviti; uđi u radost svoga gospodara.” A prišavši onaj što je primio jedan talanat reče: “Gospodaru, znao sam da si tvrd čovek, žanješ gde nisi posejao, i skupljaš gde nisi vejao; pobojah se, odoh i sakrih svoj talanat u zemlju; vidi imaš svoje”. A gospodar njegov odgovori  i reče mu: ”Zli i lenji  slugo, znao si da žanjem gde nisam posejao i skupljam gde nisam vejao. Trebalo je dakle da daš moj novac menjačima, i ja bih po dolasku uzeo svoje s kamatom. Stoga uzmite od njega talanat i dajte onome što ima deset talanata. Jer svakome ko ima daće se i preteći će; a od onoga koji nema – uzeće se i ono što ima. A nekorisnoga slugu izbacite u krajnju tamu; onde će biti plač i škrgut zuba.” (8)

     Jer Carstvo nebesko je slično čoveku domaćinu koji iziđe rano ujutro da najmi radnike u svoj vinograd. A kad se pogodi sa radnicima po dinar na dan, posla ih u svoj vinograd. I izišavši oko trećega časa vide druge gde stoje na trgu besposleni, i onima reče: “Idite i vi u moj vinograd, i što bude pravo daću vam. “I oni odoše. A kad opet iziđe oko šestoga i devetoga časa, učini isto tako. I oko jedanaestoga časa izišavši nađe druge gde stoje i reče: “Što stojite ovde ceo dan  besposleni? Rekoše mu: “Niko nas nije najmio.”Reče im: “Idite i vi u moj vinograd. A kad nasta veče, reče gospodar vinograda svom upravitelju : “Pozovi radnike i isplati ih počevši od poslednjih do prvih.” I kad dođoše najmljeni oko jedanaestog časa, primiše po dinar. A kad dođoše prvi, pomisliše da će više primiti, ali i oni primiše po dinar. Primivši pak gunđahu protiv domaćina govoreći: “Ovi  poslednji odradiše jedan sat, pa si ih izjednačio sa nama koji podnesosmo težinu dana i žegu. “A on odgovori jednom od njih i reče: “Prijatelju, ne činim ti nepravdu; zar se nisi pogodio sa mnom po dinar? Uzmi svoje pa idi; a ja hoću ovom poslednjem da dam kao i tebi. Ili zar nisam slobodan da činim što hoću sa svojim? Ili je oko tvoje zlo što sam ja dobar? Tako će poslednji biti prvi i prvi poslednji.”

    Jer su mnogi zvani, ali je malo izabranih. (9)

    Carstvo nebesko je slično i trgovcu koji traži lepe bisere. A kada nađe jedan skupoceni biser, ode i proda sve što ima i kupi ga. (10)

    Carstvo nebesko je slično blagu sakrivenom u polju, koje čovek nađe i sakri, pa od radosti svoje ide i prodaje sve što ima, te kupuje onu njivu. (11)

    Tako je Carstvo Božije kao kad čovek baci seme u zemlju,  i spava i  ustaje noću i danju, a seme niče i raste – sam ne zna kako. Zemlja sama od sebe donosi rod, prvo stabljiku, zatim klas, onda puno žita u klasu. A kad rod sazri, odmah uzima srp, jer je žetva nastala. (12)

    Carstvo je nebesko opet slično gorušičinom zrnu, koje  uze čovek i poseja na njivi svojoj; ono je doduše manje od svih semena, ali kada izraste, veće je od zelja i biva drvo, tako da ptice nebeske dođu i gnezde se na njegovim granama. (13)

    Carstvo je nebesko opet slično mreži bačenoj u more, koja je zahvatila riba od svake vrste.  Kada se napuni izvukoše je na obalu i sedoše, pa skupiše dobre u posude, a rđave izbaciše. Tako će biti i na svršetku sveta: izići će anđeli i odeliće zle od pravednih, i baciće ih u peć ognjenu; onde će biti plač i škrgut zuba. (14)

    I ja vam određujem Carstvo, kao što je meni moj Otac odredio, da jedete i pijete za mojom trpezom u mom Carstvu, i da sedite na prestolima i da sudite dvanaest plemena Izraelovih. (15)

    Ne sabirajte sebi blaga na zemlji, gde moljac i rđa uništavaju i gde lopovi potkopavaju i kradu; nego sabirajte sebi blago na nebu, gde ne uništava ni moljac ni rđa, i gde lopovi ne potkopavaju niti kradu; jer gde je blago tvoje, onde će biti i srce tvoje. (16)

    I što se brinete za odelo? Pogledajte ljiljane poljske kako rastu; ne trude se niti predu; a ja vam kažem da se ni Solomon u svoj svojoj slavi ne obuče kao jedan od njih. Ako Bog tako odeva  poljsku travu, koja danas jeste, a sutra se baca u peć, neće li mnogo više vas, maloverni? Ne brinite se dakle govoreći: “Šta ćemo jesti?” Ili: “Šta ćemo piti?” Ili: “Šta ćemo obući?” Jer sve to traže neznabošci; zna Otac vaš nebeski da vam je sve to potrebno. Tražite prvo Carstvo njegovo i pravednost njegovu, a sve ovo dodaće vam se. (17)

CARSKA ZAPOVEST

    Prva od svih zapovesti je: »Čuj, Izraelu, Gospod Bog naš – jedini je Gospod. I ljubi Gospoda Boga svoga svim srcem svojim, svom dušom svojom, svom mišlju svojom i svom snagom svojom.« (1)

    Ovo je druga zapovest: “Ljubi svoga bližnjega kao samoga sebe.” (2)

    Ovo je moja naredba: da ljubite jedan drugoga, kao što sam ja vas ljubio. Niko nema veće ljubavi od ove: da neko položi svoj život za svoje prijatelje. (3)
    Ko dakle razreši jednu od ovih najmanjih zapovesti i nauči tako ljude, najmanji će se nazvati u carstvu nebeskom. Ovo sam vam govorio, da moja radost bude u vama i da se vaša radost ispuni. (4)
    A ja vam kažem: ljubite neprijatelje svoje i molite se za one koji vas progone. Da budete sinovi Oca svoga koji je na nebesima, jer On čini da Njegovo sunce grane zlima i dobrima i daje kišu pravednima i nepravednima. Jer ako ljubite one koji vas ljube, kakvu nagradu imate? (5)

    Dajem vam novu  zapovest , da ljubite jedan drugoga, kao što sam ja vas ljubio, da i vi ljubite jedan drugoga.  Po tom će svi poznati da ste moji učenici –  ako budete imali ljubavi među sobom. Ako me ko ljubi,  držaće moju reč, pa će ga ljubiti moj Otac, i doći ćemo k njemu, i nastanićemo se kod njega. (6)
    Sam Otac vas ljubi, zato što ste me voleli i verovali da sam ja izišao od Boga. Kao što je Otac ljubio mene, i ja sam ljubio vas; ostanite u mojoj ljubavi. Ako uščuvate moje naredbe, ostaćete u mojoj ljubavi, kao što sam ja sačuvao naredbe svoga Oca, pa ostajem u njegovoj ljubavi. (7)

   Jedan čovek je silazio iz Jerusalima u Jerihon  i pao u ruke razbojnicima, koji ga svukoše, izbiše, ostaviše ga napolju polumrtva i odoše. A slučajno je tim putem silazio jedan sveštenik, vide ga i prođe. Isto tako i jedan levit dođe na to mesto, pa kad vide prođe. A neki Samarjanin putujući dođe do njega i kad vide sažali se, priđe, preli njegove rane uljem i vinom te ih previ, pa ga posadi na svoje živinče, odvede ga u gostionicu i postara se za njega. Sutradan izvadi dva dinara, dade ih gostioničaru i reče: “Pobrini se za njega, i ako potrošiš što više, platiću ti prilikom svoga povratka.” Šta misliš koji je od ove trojice bio bližnji onome što je pao razbojnicima u ruke? Idi pa i ti čini tako kao ovaj milosrdni Samarjanin. (8)

Deo treći 

VELIKE LEKCIJE

NOVO UČENJE

    Svaki dakle koji sluša ove moje reči i izvršuje ih, biće kao mudar čovek, koji sazida kuću svoju na steni.(1)
    I pade kiša i dođoše bujice, i dunuše vetrovi i navališe na onu kuću – i ne pade; jer beše utemeljena na steni. A svaki koji sluša ove moje reči a ne izvršuje ih, biće kao ludi čovek, koji sazida kuću svoju na pesku. I pade kiša i dođoše bujice, i dunuše vetrovi i navališe na onu kuću – i pade, i pad njen beše veliki. (2 )

    Dva čoveka odoše u Hram da se pomole, jedan farisej a drugi carinik. Farisej stade i moljaše se u sebi ovako: “Bože, hvala ti što nisam kao drugi ljudi, razbojnici, nepravednici, preljubočinci, ili kao i ovaj carinik; postim dva puta u nedelji, dajem desetak od svega što stičem.”

    A carinik je stajao izdaleka i nije hteo ni oči da podigne prema nebu, nego je udarao svoja prsa govoreći: “Bože, budi milostiv meni grešnome.”

    Kažem vam: ovaj se vratio kući opravdan, a ne onaj; jer će biti ponižen svako ko uzdiže samoga sebe, a uzvišen će biti ko samoga sebe unizuje.

    Zaista vam kažem: ko ne primi carstvo Božije kao dete, neće ući u njega. (3)

    Ako ko hoće da čini Njegovu volju, znaće da li je ova nauka od Boga, ili ja govorim sam od sebe. Moja nauka nije moja , nego onoga koji me je poslao. (4)

    Vi se molite onome što ne znate, mi se molimo onome što znamo, jer spasenje dolazi od Judeja Nego ide čas i već je tu  kada će se pravi bogomoljci  moliti Ocu u duhu i istini; jer Bog želi takve bogomoljce. Kažem vam, ako ovi ućute, kamenje će vikati. (5)

    Zar niste čitali šta je učinio David, kada je ogladneo on i njegovo društvo? Kako je ušao u dom Božiji i pojeo postavljene hlebove, koje nisu smeli jesti ni on ni njegovi drugovi, već samo sveštenici? Ili zar niste čitali u Zakonu da sveštenici subotom u Hramu oskrnavljuju subotu i nisu krivi? A kažem vam da je ovde neko veći od Hrama. Kad biste pak znali šta znači: “Milosrđe  hoću, a ne žrtve”, ne biste osudili nevine. Jer je Sin čovečiji gospodar i subote.

    Koji je od vas čovek koji neće uhvatiti i izvaditi svoju jedinu ovcu, ako mu ona u subotu padne u jamu? Koliko, dakle, čovek više vredi od ovce. Zato je dozvoljeno subotom dobro činiti.

    Ako se čovek obrezuje u subotu – da se ne razreši Mojsijev zakon – zašto se ljutite na mene što sam u subotu izlečio celog čoveka? Ne sudite po spoljnim znacima, nego sudite pravedno. Subota je ustanovljena radi čoveka, a ne čovek radi subote. (6)

    Ja sam došao na ovaj svet za sud, da vide koji ne vide i da postanu slepi oni koji vide. (7)

BLAGOSLOVI

    Blago onima koji slušaju Božiju Reč i pokoravaju joj se. (1)

    Blažen je onaj sluga koga gospodar njegov, kada dođe, nađe da tako čini. (2)

    Blaženi su siromašni duhom, jer je njihovo carstvo nebesko.

    Blaženi su žalosni, jer će se oni utešiti.

    Blaženi su krotki, jer će oni naslediti zemlju.

    Blaženi su gladni i žedni pravednosti, jer će se oni nasititi.

    Blaženi su milostivi, jer će oni biti pomilovani.

    Blaženi su čisti srcem, jer će oni Boga gledati.

    Blaženi su mirotvorci, jer će se oni sinovi Božiji nazvati.

    Blaženi su prognani radi pravednosti, jer je njihovo Carstvo nebesko.

    Blaženi ste kad  vas nagrde i  usprogone i lažno optuže mene radi. Radujte se i kličite, jer je nagrada vaša velika na nebesima; jer su tako progonili proroke koji su bili pre vas. (3)
    A vaše oči su blažene što gledaju, i uši vaše što slušaju. Jer zaista vam kažem da su mnogi proroci i pravednici zaželeli da vide što vi gledate – i ne videše, i da čuju što vi slušate – i ne čuše.

    Poverovao si zato što si me video. Blaženi su koji ne videše – a  poverovaše.(4)

    Tada će reći car onima s desne strane: ”Hodite, blagosloveni Oca mog, nasledite carstvo koje vam je pripremljeno od postanka sveta.” (5)

SILA MOLITVE

    Do sada niste ništa molili u moje ime; molite i dobićete, da vaša radost bude potpuna. (1)

    Ako ko od vas ima prijatelja, pa mu ode u ponoć i kaže mu: “Prijatelju, pozajmi mi tri hleba, jer mi je prijatelj došao s puta, a ja nemam šta da mu iznesem."A on iznutra odgovori: “Nemoj da me uznemiravaš, vrata su već zatvorena i moja deca su sa mnom u postelji; ne mogu da ustanem i da ti dam.” Kažem vam, ako i ne ustane da mu da zato što mu je prijatelj, ustaće zbog njegove nametljivosti i daće mu koliko mu je potrebno.

    I ja vam kažem: molite i daće vam se; tražite i naći ćete; kucajte i otvoriće vam se. Jer svako ko moli dobiva, i ko traži nalazi, i otvoriće se onom koji kuca. (2)

    U jednom gradu bio je je neki sudija koji se nije bojao Boga i nije mario za ljude. A u tom gradu bila je jedna udovica koja je dolazila k njemu i govorila: odbrani me od moga protivnioka pred sudom. Ali on neko vreme nije hteo; a posle  reče u sebi: ”Ako se i ne bojim Boga niti marim za ljude, odbraniću ovu udovicu, jer mi dosađuje, da me na kraju ne iznuri svojim dolaženjem. A Bog , zar da ne odbrani svoje izabrane koji mu vapiju danju i noću, i zar da okleva s njima? Kažem vam: odbraniće ih brzo. Nego kad Sin čovečiji dođe, hoće li naći veru na zemlji? (3)

    A kada se molite, ne govorite mnogo kao neznabožci;  jer oni misle da će zbog mnogih reči biti uslišeni. Ne budite dakle kao oni; jer zna Otac vaš šta vam treba, pre nego što ga zamolite. (4)

    U knjizi proroka Isaije je zapisano: “Moj dom zvaće se dom molitve.” (5)

    A ti kada se moliš, uđi u svoju sobu, zatvori vrata svoja i pomoli se Ocu svome u tajnosti; i Otac tvoj koji gleda  u tajnosti ispuniće ti. Zato vam kažem: sve što molite i tražite, verujte  da ste primili, i biće vam. Ako ostanete u meni i moje reči ostanu u vama, ištite što god hoćete, i  biće vam. (6)

    Ovako se dakle molite: Oče naš, koji si na nebesima, neka se sveti ime tvoje; 

    Neka dođe carstvo tvoje; neka bude volja tvoja i na zemlji kao na nebu;

    Hleb naš nasušni daj nam danas; i oprosti nam dugove naše, kao što smo i mi oprostili  dužnicima svojim;

    I ne uvedi  nas u iskušenje, nego nas izbavi od zla.

    Jer je tvoje Carstvo, i sila i slava  za navek. Amen. (7)

BLAGO U NEBU

      I kako hoćete da ljudi čine vama, onako činite i vi njima. (1)

     A bio je neki bogat čovek  koji se oblačio u skerlet  i skupoceno platno i veselio se sjajno svaki dan.. A pred njegovim  vratima ležao je jedan siromah po imenu Lazar, pun čireva, želeći da se nasiti onim što je padalo sa bogataševe trpeze; uz to su i psi dolazili i lizali njegove rane. 

    A kad umre siromah, anđeli ga odneše u Avramovo naručje. Umro je i bogataš i sahraniše ga. I kad se mučio u adu, podiže svoje oči i vide izdaleka Avrama i Lazara u njegovom naručju. Tada povika: “Oče Avrame, smiluj se na mene i pošalji Lazara da umoči vrh svog prsta u  vodu i da mi rashladi jezik, jer se mučim u ovom plamenu.”

     A Avram reče: “Sinko, seti se da si primio svoja dobra u svom životu, a Lazar isto tako zla; on se sad ovde teši, a ti se mučiš. A preko svega toga postavljena je velika provalija između nas i vas, da ne mogu da pređu oni koji žele odavde k vama, niti da pređu k nama oni odande.

     Tada reče: “Molim te onda, oče, da ga pošalješ u kuću mojeg oca, jer imam petoro braće; neka ih uveri – da ne bi i oni došli na ovo mesto mučenja. 

    Ali Avram reče: “ Oni imaju Mojsija i proroke, neka poslušaju njih.” On pak reče: “Ne, oče Avrame, nego ako im ko iz mrtvih dođe, pokajaće se.” Reče mu: “Ako ne slušaju Mojsija i proroke, neće ih pridobiti ni onaj ko uskrsne iz mrtvih.” (2)

    I ako činite dobro  svojim dobrotvorima, kakva vam je hvala? To isto čine i grešnici. I ako zajmite onima od kojih se nadate da ćete dobiti, kakva vam je hvala? I grešnici  zajme grešnicima - da isto toliko prime. Daj svakome koji traži od tebe, i ne traži natrag  svoje od onoga koji uzima od tebe. (3)

     Zaista, kažem vam, siromašna udovica je stavila više od svih  koji su stavljali u riznicu; jer  svi metnuše od svog izobilja, a ona od svoje nemaštine stavi sve što je imala, sav svoj imetak. (4)

    Kako će bogati ljudi teško ući u carstvo Božije. Lakše je kamili da prođe  kroz iglene uši nego bogatome da uđe u  Carstvo Božije. Ljudima je to nemoguće, ali Bogu nije; jer Bogu je sve moguće. (5)

     Ne sabirajte sebi blaga na zemlji, gde moljac i rđa uništavaju i gde lopovi potkopavaju i kradu; nego sabirajte sebi blago na nebu, gde ne uništava ni moljac ni rđa, i gde  lopovi ne potkopavaju niti kradu; jer gde je blago tvoje onde će biti i srce tvoje. (6)

     Pazite da pravednost svoju ne vršite pred ljudima, da vas oni vide; inače nemate nagrade kod Oca vašega koji je na nebesima. Kad dakle činiš milostinju, ne trubi pred sobom, kako čine licemeri u sinagogama i po ulicama, da ih ljudi slave. Zaista vam kažem, primili su svoju platu. (7)
     A ti kada činiš milostinju, neka ne zna tvoja leva ruka šta čini desna, da bude tvoja milostinja u tajnosti; i Otac tvoj koji gleda u tajnosti uzvratiće ti. (8)
    Dajte i daće vam se; dobru meru, nabijenu, stresenu, prepunu, daće u vaše naručje; jer kakvom merom merite, onakvom će vam se odmeriti. (9)

    Jednom bogatašu je  zemlja dobro rodila. I razmišljao je u sebi ovako: “Šta da uradim, jer nemam gde da saberem svoju letinu?” Tada reče: “Ovo ću učiniti: porušiću svoje žitnice pa ću sagraditi veće, i onda ću sabrati sve svoje žito i sva svoja dobra. I reći ću svojoj duši: dušo, imaš mnoga imanja smeštena za mnogo godina; počivaj, jedi, pij, uživaj.” Ali Bog mu reče: “Bezumniče, ove noći tražiće  tvoju dušu od tebe; čije će biti ono što si pripremio?” Tako prolazi ko sebi stiče blago, a nije bogat pred Bogom.

    Jer šta će koristiti čoveku ako sav svet dobije, a životu svome naudi? Ili kakvu zamenu  će dati čovek za svoj život? (10)

VERA KOJA PREMEŠTA PLANINE 

    Neka vam bude  po veri vašoj. (1)

    Zaista vam kažem, ni u koga u Izraelu ne nađoh toliko vere. A kažem vam da će doći mnogi sa istoka i zapada i sesti za sto sa Avramom i Isakom i Jakovom u Carstvu nebeskom; a sinovi Carstva biće izbačeni u krajnju tamu. (2)

    Opet vam zaista kažem: ako se dvojica od vas na zemlji slože u svakoj stvari koju zamole, daće im Otac moj koji je na  nebesima. Jer gde su dvojica ili trojica sabrani u moje ime, onde sam ja među njima. (3)

    A ovi znaci će pratiti one koji poveruju: u moje ime izgoniće demone, govoriće novim jezicima, zmije će podizati, ako i popiju što smrtonosno – neće im naškoditi. Polagaće ruke na bolesne i ovi će se osećati dobro. (4)

    Jer zaista vam kažem: ako imate veru kao zrno gorušičino, reći ćete ovoj gori: pređi odavde onamo, i preći će, i ništa vam neće biti nemoguće. Zato vam kažem: sve što molite i tražite, verujte da ste primili, i biće vam. (5)

    Zaista, kažem vam, što god svežete na zemlji biće svezano na nebu, i što god razrešite na zemlji, biće razrešeno na nebu. (6)

    Ne boj se. Samo veruj. Sve je moguće onome koji veruje. (7)

STRPLJIVOST, MILOST I OPROŠTENJE

    Kome se malo prašta, malo ljubavi ima. (1)

    Dvojica su bila dužna jednom zajmodavcu; jedan je dugovao pet stotina dinara, a drugi pedeset. Kako nisu imali da vrate, oprosti obojici. Koji će ga, dakle, od njih više ljubiti? (2)

    Zato je Carstvo nebesko slično kralju koji je hteo da se obračuna sa svojim slugama. A kada poče obračunavati, dovedoše mu jednoga koji je dugovao deset hiljada talanata. I kako  nije imao da vrati, zapovedi   gospodar da prodaju njega i njegovu ženu i decu i sve što je imao, i da se naplata izvrši. Tada sluga pade i klanjaše mu se govoreći: “Gospodaru, budi strpljiv prema meni i sve ću ti  platiti.” A gospodar se smilova na onoga slugu, otpusti ga i dug mu oprosti. Ali onaj sluga iziđe, te nađe jednog od svojih drugova  u službi koji mu je dugovao sto dinara, uhvati ga i stade ga daviti govoreći: “Vrati ako šta duguješ.” Tada pade pred njega njegov drug i moljaše ga govoreći: ”Imaj strpljenja prema meni i vratiću ti.” Ali on ne htede, nego ode i baci ga u tamnicu dok ne plati dug. Videvši dakle njegovi drugovi šta se dogodilo, ožalostiše se jako, otidoše i obavestiše svoga gospodara o svemu što se dogodilo. Tada ga pozva njegov gospodar i reče mu: “Zli slugo, oprostio sam ti sav onaj dug, jer si me molio; zar nije trebalo da se i ti smiluješ na svoga druga u službi kao što sam se i ja na tebe smilovao?” I razgnevi se njegov gospodar i predade ga mučiteljima dok mu ne plati sav dug. Tako će i Otac moj  nebeski učiniti vama, ako svaki ne oprosti od sveg srca svoga bratu svome. (3)

    Ne kažem ti da oprostiš do sedam puta, nego do sedamdeset puta sedam.

    Ako  dakle prinosiš dar svoj na žrtvenik i onde se setiš da tvoj brat ima nešto protiv tebe, ostavi onde svoj dar pred žrtvenikom, i idi prvo izmiri se sa bratom svojim, pa tada dođi i prinesi svoj dar. Pokaži dobru volju protivniku svome brzo, dok si još s njime na putu; da te protivnik ne preda sudiji, a sudija sudskom službeniku, i da te ne bace u tamnicu. Zaista ti kažem: nećeš izići odande dok ne platiš poslednje pare.(4)

   Čuli ste da je rečeno: “Oko za oko i zub za zub”. A ja vam kažem da se ne protivite zlu; nego ako te ko udari po tvom desnom obrazu, okreni mu i drugi;  i onome koji hoće da se parniči s tobom i da ti uzme haljinu, podaj mu i ogrtač; i ko te potera jednu milju, idi s njim dve. Daj onome koji od tebe traži, i ne okreći se od onoga koji hoće od tebe da pozajmi. (5)

    I kad stojite moleći se,  praštajte ako šta imate protiv koga, da i Otac vaš koji je na nebesima oprosti vama vaše greške. (6)

    Jer ako oprostite ljudima njihove greške oprostiće i vama Otac vaš nebeski. (7)

PLODONOSAN  ŽIVOT

     Poznaćete ih prema njihovim plodovima. (1)

    Vi ste so zemlje; ako so obljutavi, čime će se osoliti? Ne vredi više ni zašta, nego samo da se izbaci i da je ljudi izgaze.

    Tako svako dobro drvo rađa dobre plodove, a rđavo drvo donosi  rđave plodove. Ne može dobro drvo doneti rđave plodove, niti rđavo drvo doneti dobre plodove. Svako drvo, koje ne rađa dobra ploda, odseca se i u vatru baca. Dakle po plodovima njihovim poznaćete ih. (2)

    Jedan čovek je imao smokvu posađenu u svom vinogradu, i dođe da traži roda na njoj, ali ne nađe. Tada reče vinogradaru: “Vidi, ima tri godine kako dolazim i tražim roda na ovoj smokvi, ali ne nalazim. Poseci je; zašto da još slabi zemlju?” Ali mu on odgovori i reče: “Gospodaru, ostavi je još ove godine, dok okopam oko nje i nađubrim, pa će možda roditi; ako pak ne rodi, poseći ćeš je ubuduće.” (3)

    Time se proslavio moj Otac, da donosite mnogo roda i da budete moji učenici. Dobar čovek iz dobre riznice iznosi dobro, a zao čovek iz  zle riznice iznosi zlo. (4)

    Gle iziđe sejač da seje. I kada je sejao, jedna zrna padoše kraj puta, i ptice dođoše i pozobaše ih. Druga padoše na kamenito tlo, gde nemahu mnogo zemlje, i odmah iznikoše, jer nemahu dubinu zemlje. Sunce sinu, sagore ih, i kako nemahu korena, osušiše se. Treća padoše u trnje, i naraste trnje i uguši ih. Četvrte pak padoše na dobru zemlju i donošahu plod, jedno po  stotinu, drugo po šezdeset, a treće po trideset.

    Čujte, dakle, priču o sejaču. Svakome koji sluša reč o Carstvu – a ne razume – dolazi zli i otima što je posejano u njegovom srcu; to je posejano kraj puta. A posejano na kamenito tlo  to je onaj  koji sluša reč i odmah je sa radošću prima; ali nema korena u sebi, nego je nestalan, pa kada nastane nevolja ili gonjenje zbog reči, odmah se sablažnjava. A posejano u trnje, to je onaj koji sluša reč, no briga za ovaj svet i prevara bogatstva guši reč, te neplodan biva. A posejano na dobru zemlju , to je onaj koji sluša reč i razume, koji  i rod rađa i donosi, jedan po stotinu, drugi po šezdeset, a treći po trideset. (5)

ISCELJENJE ZA DUŠU I TELO

    Lekar nije potreban zdravima nego bolesnima. (1)

    Nego idite i naučite šta znači: “Milosti hoću, a ne žrtve.” Jer ne dođoh da pozovem pravednike, nego grešnike. Pa zar nije trebalo one koje je satana  držao vezane bolešću osloboditi? (2)

    Jer šta je lakše, reći: “Opraštaju ti se tvoji gresi”, ili reći: “Ustani i hodaj?” Idi, neka ti bude kako si verovao. Tvoja te vera izlečila. Idi u miru. (3)

    Ko od vas, kad ima sto ovaca i izgubi jednu od njih, ne ostavlja devedeset i devet u pustinji – i ne ide za izgubljenom dok je ne nađe? I kad je nađe, stavlja je na svoja ramena radujući se, pa kad dođe kući, saziva prijatelje i susede i kaže im: radujte se sa mnom, jer sam našao svoju izgubljenu ovcu. Kažem vam: tako će na nebu biti veća radost zbog jednog grešnika koji se kaje, nego li zbog  devedeset i i devet pravednika kojima pokajanje nije potrebno. (4)
    Ili, koja žena, kad ima deset drahmi pa  jednu drahmu izgubi, ne pali svetiljku i ne čisti kuću, i ne traži marljivo dok je ne nađe? I kad je nađe, saziva prijateljice i susede i kaže: radujte se sa mnom, jer sam našla drahmu koju  sam izgubila. Tako se, kažem vam, raduju Božiji anđeli zbog jednog grešnika koji se kaje. (5)

Deo četvrti

POZIV NA NOVI ŽIVOT

POZIV

    Niste vi izabrali mene, nego sam ja vas izabrao i postavio da vi idete i donosite rod, i da vaš rod ostane. (1)
    Jedan čovek je imao dva sina; prišavši prvome reče: “Sinko, idi danas i radi u vinogradu.” On odgovori i reče: “Idem, gospodaru, i ne ode.” Tada priđe drugome i reče isto tako. A on odgovori i reče: “Neću.” Ali se kasnije pokaja i ode. Koji je od ove dvojice učinio očevu volju?

    Što me nazivaš dobrim? Niko nije dobar – osim jedinog Boga. Znaš zapovesti: “Ne ubij; ne čini preljube; ne ukradi; ne svedoči lažno; ne zakidaj; poštuj oca svoga i majku.” Ali jedno ti nedostaje: idi, prodaj sve što imaš i daj siromasima, pa ćeš imati blago na nebu. (2)

    Ako ko hoće da pođe  za mnom, neka se odreče sebe samoga i uzme krst svoj i ide za mnom..Jer ko hoće da spase svoj život – izgubiće ga; a ko izgubi svoj život mene radi – naći će ga. (3)
    Carstvo je nebesko slično jednom kralju koji je prirdio svadbu svom sinu. I posla svoje sluge da pozovu zvanice na svadbu, i ne hteše da dođu. Opet posla druge sluge govoreći: “Recite zvanicama: evo, spremio sam ručak svoj, junci moji i hranjenici su poklani, i sve je spremno; dođite na svadbu.” A oni ne mariše i odoše, jedan na svoju njivu, a drugi  u svoju trgovinu; ostali pak uhvatiše pak njegove sluge, zlostaviše ih i ubiše. A kralj se razgnevi, posla svoju vojsku i pobi one ubice i grad njihov spali. Tada reče svojim slugama: “Svadba je spremna, ali zvanice ne behu dostojne; idite dakle na raskršća, i koje god nađete pozovite na svadbu.” I sluge one iziđoše na puteve i skupiše sve koje nađoše, zle i dobre; i napuni se svadbena dvorana gostiju. A kada uđe kralj da vidi goste, ugleda onde čoveka koji nije bio obučen u svadbeno ruho. I reče mu: “Prijatelju, kako si ušao ovamo bez svadbenog ruha?” A on zaneme. Tada kralj reče slugama. svežite mu ruke i noge i izbacite ga u krajnju tamu; onde će biti plač i škrgut zuba. Jer su mnogi zvani, ali je malo izabranih.

    Ispunilo se vreme i približilo se carstvo Božije! Pokajte se i verujte u evanđelje!  (4 )

   Niko ne može da dođe k meni , ako ga ne privuče Otac koji me je poslao. Sve što mi daje Otac doći će k meni, i onoga koji ide k meni neću odbaciti. (5)

    Veruješ li zato što sam ti rekao stvari o tebi? Videćeš i veće stvari od ovih. (6)

    Uđite na uska vrata; jer su široka vrata i prostran put koji vodi u propast, i mnogo ih je koji  njime ulaze. Kako su uska vrata  i tesan put koji vodi u život, i malo ih je koji ga  nalaze. Borite se da uđete na uska vrata, jer će mnogi, kažem vam, nastojati da uđu, ali neće moći. (7)

BITI PONOVO ROĐEN

    Nemoj da se čudiš što ti rekoh: treba da se rodite odozgo. (1)

    Zaista, zaista, kažem ti, ako se ko ne rodi odozgo, ne može videti Carstva Božijeg. Zaista, kažem ti, ako se ko ne rodi vodom i Duhom, ne može ući u Carstvo Božije. (2)

    Što je rođeno od tela – telo je, a što je rođeno od Duha – duh je.Vetar duva gde hoće i fijuk njegov čuješ, ali ne znaš odakle dolazi i kuda ide. Tako je sa svakim koji je rođen od Duha. (3)

    Niko ne stavlja zakrpu od novoga sukna na staru haljinu; jer zakrpa njegova dere od haljine i rascep gori biva. Niti se sipa novo vino u stare mehove; inače se mehovi cepaju, vino se prosipa i mehovi propadaju; nego se novo vino sipa u nove mehove, pa se oboje sačuva. (4)

    Kažem ti da govorimo ono što znamo, i svedočimo što smo videli, ipak ne primate našega svedočanstva. Ne verujete kad sam vam govorio o zemaljskim stvarima, kako ćete verovati ako vam kažem o nebeskim? (5)

    Bog, naime, nije poslao Sina u svet da sudi svetu, nego da se svet spase njegovim posredstvom. Ko veruje u njega – tome se ne sudi; a ko ne veruje – već je osuđen, što nije verovao u ime jedinorodnog Sina Božijeg. (6)

    Ja sam uskrsnućei život ; ko veruje u mene, ako i umre – živeće. I svaki, koji živi i veruje u mene, neće umreti doveka. (7)

    Moja je misija u tome da izvršavam volju onoga koji me je poslao i da dovršim njegovo delo. Ovo je delo Božije, da verujete u onoga koga je On poslao. (8)

    Čujte sada ovu priču: Jedan čovek je imao dva sina. I mlađi od njih reče ocu: “Oče, daj mi deo imanja koji mi pripada.” I on im podeli imanje. A posle nekoliko dana mlađi sin pokupi sve, ode u daleku zemlju, te potroši nemilice onde sav svoj imetak živeći raspusno. A kad je potrošio sve, nasta velika glad u onoj zemlji i on poče da oskudeva. Tako ode i zaposli se kod jednog građanina one zemlje, koji ga posla na svoja polja da čuva svinje. I želeo je da napuni svoj stomak rogačima koje su svinje jele, ali mu ih niko nije davao. A kada je došao k sebi reče: “Koliko najamnika kod mog oca imaju hleba u izobilju, a ja ovde propadam od gladi. Ustaću i otići ću svom ocu i reći ću mu: “Oče, zgrešio sam nebu i tebi, nisam više dostojan da se zovem  tvoj sin; primi me kao jednog od svojih najamnika.” I usta, te dođe svom ocu. A kad je još bio daleko, ugleda ga njegov otac i sažali se, pa potrča, zagrli ga i poljubi ga. A sin mu reče: “Zgrešio sam nebu i tebi, nisam više dostojan da se zovem tvoj sin.” Otac pak reče svojim slugama: “Iznesite brzo najlepšu haljinu i obucite ga, i dajte prsten na njegovu ruku i obuću na noge, dovedite i ugojeno tele, zakoljite, da jedemo i da se veselimo, jer je ovaj moj sin bio mrtav i oživeo je, bio je izgubljen, ali je nađen.” I počeše da se vesele. A njegov stariji sin je bio u polju. Kad je pak dolazio i približio se kući, ču svirku i igranje, te dozva jednog od slugu i ispitivaše šta je to. A on mu reče: “Došao je tvoj brat i tvoj otac je zaklao ugojeno tele, zato što ga je zdrava dočekao.” Na to se on rasrdi i ne htede ući. A njegov otac iziđe i moljaše ga. Ali on odgovori ocu: “Vidi, služim ti toliko godina i nikad nisam prestupio tvoje zapovesti, pa mi nikad nisi dao jare da se proveselim sa svojim prijateljima. A kad je došao ovaj tvoj sin koji je rasuo tvoje imanje s bludnicama, zaklao si mu ugojeno tele.” On mu pak reče: “Dete, ti si uvek sa mnom i sve što je moje – tvoje je; ali je trebalo da se veselimo i radujemo, zato što je ovaj tvoj brat bio mrtav i oživeo je, i izgubljen je bio i nađen je.” (9)

    Zaista vam kažem, ako se ne obratite i ne budete kao deca, nećete ući u carstvo nebesko. Jer Sin čovečiji je došao da spase što je izgubljeno. Tako nije volja Oca vašeg nebeskog da propadne ijedan od ovih malih. (10)

    Jer Bog je tako zavoleo svet da je svog jedinorodnoga Sina dao, da svaki – ko u njega veruje – ne propadne, nego da ima večni život.Ko veruje u mene , ako i umre – živeće. I svaki, koji  živi i veruje u mene, neće umreti doveka; veruješ li to? (11)

UČENICI I SLUGE

     Niko ne može služiti dvojici gospodara; jer će ili jednoga mrzeti, a drugoga voleti, ili će jednom biti privržen, a drugoga prezirati; ne možete služiti Bogu i bogatstvu sveta. (1)

     Jer ko od vas, kad hoće da zida kulu, neće prvo sesti i proračunati trošak – da li ima da dovrši? Da ne bi, kad postavi temelj a ne može da dovrši, svi koji gledaju počeli da mu se rugaju govoreći: “Ovaj čovek je počeo da zida, ali nije mogao da dovrši.” Ili koji kralj, kad krene da zarati na drugog kralja, neće li prvo sesti i posavetovati se – da li može sa deset hiljada da iziđe u susret onome što ide na njega sa dvadeset hiljada? Ako ne može, poslaće poslanike dok je onaj loš daleko, i moliće primirje.Tako, dakle, svaki od vas – koji se ne odrekne sveg svog imanja – ne može da bude moj učenik. (2)

    Ko je veran u najmanjem – veran je u velikom, a ko je neispravan – neispravan je i u velikom. Ako, dakle niste bili verni u nepravednom bogatstvu, ko će vam poveriti istinito bogatstvo.I ako niste bili verni u tuđem, ko će vam dati vaše? (3)

     Gle ja vas šaljem kao ovce među vukove; budite dakle mudri kao zmije i bezazleni kao golubovi. (4)

    Znate da oni koji važe kao vladari naroda gospodare nad njima i njihovi velikaši ih tlače. A među vama nije tako. Nego ko hoće da bude velik među vama, neka bude sluga, i ko hoće da bude prvi među vama, neka bude svima sluga; jer i Sin čovečiji ne dođe da mu služe, nego da posluži i da dade svoj život kao otkup za mnoge. Kad to znate, bićete blaženi – ako to činite. (5)

    Ako vi ostanete u mojoj nauci, onda ste zaista moji učenici, i saznaćete istinu, i istina će vas osloboditi.

    Na Mojsijevu stolicu sedoše književnici i fariseji. Sve dakle što vam kažu činite i držite, ali po delima njihovim ne činite; jer govore, a ne čine. Nego vezuju teška i nesnošljiva bremena i meću na ljudska pleća, a sami svojim prstom neće da ih pomaknu. A sva svoja dela čine da ih ljudi vide: jer šire svoje molitvene zapise i prave velike rese na haljinama, vole pročelja na gozbama  i prva mesta u sinagogama, pozdrave na trgovima i da ih ljudi zovu “ravi”. Vi se ne zovite “ravi”, jer je jedan vaš Učitelj, a vi ste svi braća. I nikoga na zemlji ne nazivajte svojim ocem, jer je jedan Otac vaš nebeski. Niti se zovite vođe, jer imate samo jednog vođu – Hrista. A najveći među vama neka vam bude sluga. Ko uzdiže samoga sebe – biće ponižen, a ko  ponizi samoga sebe – biće uzdignut. (6)

    A kada dođe Sin čovečiji u svojoj slavi i svi anđeli s njime, onda će sesti na presto slave svoje;  i biće okupljeni pred njim svi narodi, i on će ih odvojiti jedne od drugih, kao što pastir odvaja ovce od jaraca, i postaviće ovce sebi z desne strane a jarce s leve. Tada će reći Car onima s desne strane: “Hodite, blagosloveni Oca moga, nasledite Carstvo koje vam je pripremljeno od postanka sveta. Jer ogladneh i dadoste mi da jedem, ožedneh i napojiste me, stranac bejah i ugostiste me, go bejah i obukoste me, razboleh se i posetiste me, u tamnici bejah i dođoste k meni.” Tada će mu odgovoriti pravednici i reći: “Gospode, kada te videsmo gladna i nahranismo, ili  žedna i napojismo? Kada te videsmo kao stranca i ugostismo, ili gola i odenusmo? Kada te videsmo bolesna ili u tamnici i dođosmo tebi?” A Car će im odgovoriti i reći: “Zaista vam kažem, ukoliko učiniste jednom od ove moje najmanje braće, meni učiniste.” Tada će reći i onima s leve strane: “Idite od mene, prokleti, u večni oganj pripremljen đavolu i njegovim anđelima. Jer ogladneh i ne dadoste mi da jedem, ožedneh i ne napojiste me, stranac bejah i ne ugostiste me, go bejah i ne odenuste me.” Tada će oni odgovoriti i reći: “Gospode, kada te videsmo gladna ili žedna ili kao stranca ili gola ili bolesna ili u tamnici i ne poslužismo ti?” Tada će im odgovoriti i reći: “Zaista vam kažem, ukoliko ne učiniste jednom od ovih najmanjih, ni meni ne učiniste.” I otići će ovi u večnu kaznu, a pravednici u život večni. (7)
    Zovete me učiteljem i Gospodom, i dobro kažete, jer ja to jesam. Pa kad sam ja, Gospod i učitelj, oprao noge vama kao sluga, i vi ste dužni  da služite jedan drugom tako. (8)

VELIKI  NALOG

    Neka oni koji su duhovno mrtvi sahranjuju svoje mrtve, a ti idi i objavljuj Carstvo Božije. (1)

    Žetva je velika, a radnika je malo; molite stoga Gospodara žetve da pošalje radnike na svoju žetvu. Za Carstvo Božije nije ko stavi svoju ruku na plug pa se osvrće natrag. (2)

    Zaista, zaista, kažem vam, ko veruje u mene činiće dela koja ja činim, činiće i veća od ovih, jer ja idem k Ocu. Ako ko meni služi – neka ide za mnom, i gde sam ja, onde će biti i moj sluga; ako ko meni služi, njega će poštovati Otac. (3)

    A hodeći propovedajte i govorite da se približilo Carstvo nebesko. Bolesne lečite, mrtve dižite, gubave čistite, demone izgonite; zabadava dobiste, zabadava dajite. (4)

    Ko nije sa mnom, protiv mene je, i ko ne sabira sa mnom, rasipa. (5)

    A kad uđete u koju kuću, prvo recite: mir ovoj kući. I ako tamo bude sin mira, vaš mir će ostati na njoj; a ako ne, vratiće se k vama. U toj kući ostajte, jedite i pijte što imaju; radnik je naime dostojan svoje plate. (6)

    Zaista, zaista, kažem vam: ko prima onoga koga pošaljem, mene prima, a ko prima mene, prima onoga koji je mene poslao. (7)

    Gle, ja vas šaljem kao ovce među vukove; budite dakle mudri kao zmije i bezazleni kao golubovi. Čuvajte se od ljudi; jer će vas predavati sudovima, i u svojim sinagogama će vas šibati, pred upravnike i kraljeve će vas voditi mene radi, za svedočanstvo njima i mnogobošcima. A kad vas predaju, ne brinite se kako ćete ili šta ćete govoriti; jer će vam se u onaj čas dati šta ćete kazati; jer nećete govoriti vi , nego Duh Oca vašega će govoriti u vama. Sećajte se reči koju sam vam rekao: sluga nije veći od svoga gospodara. Ako su gonili mene, goniće i vas; ako su moju reč održali, držaće i vašu. Nego, sve će vam ovo činiti zbog moga imena, jer ne znaju onoga koji me je poslao. (8)

    Da nisam došao i da im nisam rekao, ne bi imali greha; ovako nemaju izgovora za svoj greh. Ko mrzi mene, mrzi i moga Oca. Da nisam učinio među njima dela – kojih niko drugi ne učini – ne bi imali greha; sada su pak  gledali i zamrzeli mene i moga Oca. Nego, treba da se ispuni reč, zapisana u njihovom Zakonu: “Omrznuše me nizašto.” (9)

    Došao sam da bacim vatru na zemlju, i kako bih hteo da je već zapaljena. Ali treba da se krstim krštenjem, i kako mi je teško dok se ne svrši. Mislite li da sam došao da donesem mir na zemlju? Ne, kažem vam, nego razdor. Jer će od sad pet njih u jednoj kući biti razdeljeni; podeliće se troje protiv dvoje i dvoje protiv troje, otac protiv sina i sin protiv oca, majka protiv kćeri i kći protiv majke, svekrva protiv svoje snahe i snaha protiv svekrve. (10)

    Kad vas budu gonili u jednom gradu, bežite u drugi. I ako vas ko ne primi niti posluša vaših reči, iziđite iz kuće ili onoga grada i otresite prag sa svojih nogu. Zaista vam kažem, lakše će biti zemlji sodomskoj i gomorskoj na dan suda, nego gradu onome. (11)
    Kad biste bili od ovoga sveta, svet bi ljubio svoje; ali kako niste od ovoga sveta, nego sam vas ja izabrao od sveta, zbog toga vas svet mrzi. (12)

    Ko vas sluša – mene sluša, i ko vas odbacuje – mene odbacuje; ko pak odbacuje mene – odbacuje onoga koji je mene poslao. I svi će vas mrzeti zbog moga imena; ali koji istraje do kraja, taj će biti spasen. (13)

     Ovo sam vam govorio da imate mir u meni. U svetu imate nevolju; ali budite hrabri, jer  ja sam nadvladao svet. (14)

HRISTOVA  MOLITVA  ZA  UČENIKE

    Oče, došao je čas: proslavi svoga Sina , da Sin proslavi tebe.(1)

    Jer si mu dao vlast nad svakim čovekom, da svemu – što si mu dao – da večni život. A ovo je večni život, da poznaju tebe, jedinoga istinitoga Boga, i Isusa Hrista koga si poslao. Ja te proslavih na zemlji, svrših delo koje si mi dao da učinim; a sada,Oče proslavi ti mene – kod sebe – slavom koju sam imao kod tebe pre nego što je svet postao.

    Objavio sam tvoje ime ljudima koje si mi dao od sveta. Tvoji su bili, i dao si ih meni, i održaše tvoju reč. Sad su saznali da je od tebe sve što si mi dao; dao sam im reči, koje si mi dao, te ih oni primiše i saznaše da sam zaista od tebe izišao, i poverovaše da si me ti poslao. Za njih se molim; ne molim se za svet, nego za one koje si mi dao, jer su tvoji, i sve moje – tvoje je, i tvoje – moje, i proslavio sam se u njima. I nisam više na svetu, a oni su na svetu, ja idem k tebi. Oče sveti, sačuvaj ih u svoje ime, koje si mi dao, da budu jedno – kao što smo mi. Dok sam bio s njima, čuvao sam ih u tvoje ime, koje si mi dao, i sačuvao sam ih, i ni jedan od njih ne propade – sem sina propasti – da se ispuni Pismo. 

    A sada idem k tebi, te govorim ovo na svetu da imaju moju radost ispunjenu u sebi. Dao sam im tvoju reč i svet ih omrznu, zato što nisu od sveta – kao što ni ja nisam od sveta. Ne molim se da ih uzmeš sa sveta, nego da ih sačuvaš od zla. Oni nisu od sveta, kao što ni ja  nisam od sveta. Posveti ih u istini; tvoja reč je istina. Kao što si ti mene poslao u svet, poslah i ja njih u svet; za njih posvećujem samoga sebe, da i oni budu osvećeni u istini.

    Ali ne molim samo za ove, nego i za one koji na njihovu reč veruju u mene, da svi budu jedno, kao što si ti, Oče u meni i ja u tebi, da i oni budu jedno u nama, kako bi svet poverovao da si me ti poslao. Dao sam im slavu, koju si ti dao meni, da budu jedno kao što smo mi jedno; ja u njima, a ti u meni, da budu savršeno ujedinjeni, da zna svet da si me ti poslao, i da si ih ljubio kao što si ljubio mene. Oče, želim da oni, koje si mi dao, budu sa mnom tamo gde sam ja, da gledaju moju slavu, koju si mi dao, zato što si me ljubio pre stvaranja sveta. Oče pravedni, svet te nije upoznao, a ja sam te upoznao, pa i ovi saznaše da si me ti poslao. I obznanio sam im ime tvoje i obznaniću, da ljubav, kojom si me ljubio, bude u njima i ja u njima. (2)

Peti deo

OBEĆANJE

OVA GENERACIJA 

    Jer ko se postidi mene i mojih reči u ovom preljubotvornom i grešnom rodu, njega će se postideti i Sin čovečiji kada dođe u slavi svoga Oca sa svetim anđelima. (1) 

    Zli i preljubotvorni naraštaj traži znak, i neće mu  se dati znak osim znaka Jone proroka. Jer kao što je Jona bio u utrobi morske nemani tri dana i tri noći, tako će biti i Sin čovečiji u srcu zemlje tri dana i tri noći. 

    Ninevljani će ustati  na sudu sa ovim naraštajem i osudiće ga;  jer su se pokajali na Joninu propoved, a vidi ovde je neko veći od Jone. Kraljica juga ustaće na sudu sa ovim naraštajem i osudiće ga; jer je ona došla s kraja zemlje da čuje Solomonovu mudrost, a vidi  ovde je neko veći od Solomona. (2)
    Sa kim ću uporediti ovaj naraštaj? Sličan je deci koja sede po trgovima i viču jedna drugoj: “Svirasmo vam i ne igrasta, jadikovasmo i ne jaukaste.” Jer dođe Jovan koji niti jede niti pije, a oni kažu: “Ima demona.” Dođe Sin čovečiji koji jede i pije, pa kažu: “Gle čoveka izelice i pijanice, prijatelja carinika i grešnika.” I opravdaše mudrost dela njena. (3)
    Kako možete dobro da govorite kad ste zli? Jer usta govore ono čega je srce puno. (4)

    Kad nastane veče, govorite: “Biće vedro, jer je nebo crveno. “ A ujutro: “Danas će biti oluja, jer je nebo crveno i mutno.” Lice neba znate da razlikujete, a znake vremena ne možete? (5)

    Dođite k meni svi koji ste umorni i opterećeni, i ja ću vas odmoriti. Uzmite moj jaram na sebe i naučite se od mene, jer ja sam krotak i smeran u srcu, i naći ćete odmor u svojim dušama. Jer je moj jaram blag i moje breme je lako. (6)

    Zaista vam kažem da ćete vi, koji pođoste za mnom, u novome svetu, kada Sin čovečiji sedne na presto slave svoje, i sami sesti na dvanaest prestola i suditi nad dvanaest plemena Izrailjevih. (7)

MESTO ZA TEBE

    Idem da vam pripremim mesto. (1)

    Neka se ne uznemirava vaše srce; verujte u Boga, i verujte u mene. U domu moga Oca ima mnogo stanova; da nije tako, zar bih vam rekao: idem da vam pripremim mesto. I kad odem i  pripremim vam mesto, doći ću opet i uzeću vas k sebi, da i vi budete gde sam ja. (2)

    Ne čudite se što sam rekao: “Još malo, i nećete me gledati, i opet malo, pa ćete me videti?” Zaista, zaista, kažem vam da ćete plakati i tugovati, a svet će se radovati; vi ćete biti žalosni, ali će se vaša  žalost obratiti u radost. (3) 

    Žena je žalosna kad rađa, jer je došao njen čas; no kad rodi dete, ne seća se više muke – od radosti što se rodio čovek na svet. Tako ste i vi sad žalosni; ali videću vas opet, pa će se vaše srce radovati, i tu vašu radost ne može vam niko uzeti. (4)

OBEĆANJE  DUHA

    Duh je ono što oživljava. (1)

    Ako me ljubite, držaćete moje zapovesti. I ja ću moliti Oca, pa će vam dati drugog Pomagača-utešitelja da bude sa vama doveka. Duha istine, koga svet ne može da primi, jer ga ne vidi i ne poznaje; a vi ga poznajete, zato što boravi kod vas i biće u vama. (2)

    Neću vas ostaviti sirotne, doći ću k vama. Dobro je za vas da ja odem. Jer ako ne odem, Pomagač-utešitelj neće doći do vas; ako pak odem, poslaću vam ga. I kada on dođe, dokazaće svetu da ima greha, i pravednosti i suda. U pogledu greha – što ne veruju u mene; u pogledu pravednosti – što odlazim Ocu i nećete me više videti; u pogledu suda – što je vladar ovoga sveta osuđen. Imam još mnogo da vam govorim, ali sada ne možete da podnesete. (3) 

    A kada on dođe. Duh istine, uputiće vas u svu istinu; jer neće govoriti sam od sebe, nego će govoriti ono što sluša, i najaviće vam što će doći.

     On će me proslaviti, jer će uzeti od mojega i javiti vam. Sve što Otac ima – moje je; zbog toga rekoh da će uzeti od mojega i vama javiti. (4)

   Koji je to otac među vama, koji će svome sinu, kad zaište hleba, dati kamen? Ili ako zatraži ribu, hoće li mu umesto ribe dati zmiju? Ili ako zaište jaje, hoće li mu dati škorpiju? Kad, dakle, vi kao zli ljudi umete da dajete dobre darove svojoj deci, koliko će više Otac nebeski dati Duha Svetoga onima koji ga mole. (5)

    A kada dođe Pomagač-utešitelj, koga ću vam poslati od Oca, Duh istine, koji od Oca ishodi, on će svedočiti za mene.  A pomagač-utešitelj, Duh Sveti koga će Otac poslati u moje ime, on će vas naučiti svemu i podsetiće vas na sve što sam vam rekao. (6)

POZIV NA ŽIVOT

    Da svaki  koji  veruje u Sina - ne propadne, nego da ima život večni. (1)

    Jedan  čovek je priredio veliku večeru i pozvao mnoge, a kad je bilo vreme za večeru, posla svoga slugu da kaže zvanicama: dođite, jer je već sve gotovo. Tada počešesvi odreda da se izgovaraju. Prvi mu reče: kupio sam njivu i moram izići da je vidim. Molim te smatraj da sam se izvinio. I drugi reče: kupio sam pet jarmova volova, pa idem da ih ogledam. Molim te, smatraj da sam se izvinio. I treći reče: oženio sam se i zato ne mogu da dođem. A sluga dođe i javi to svom gospodaru. Tada se domaćin rasrdi i reče svome sluzi: iziđi brzo na gradske ulice i sokake, pa dovedi ovamo siromahe, kljaste, slepe i hrome. I reče mu sluga : gospodaru, učinjeno je što si naredio, a mesta još ima. Tada gospodar reče sluzi: iziđi na drumove i do zabrana, pa ih privoli da dođu- da mi se napuni kuća. Kažem vam da neće okusiti moje večere nijedan od onih ljudi koji su bili pozvani. (2)

    Zaista, zaista, kažem vam: ko sluša moju reč i veruje onome koji me je poslao, ima večni život i ne dolazi pred sud, nego je  prešao iz smrti u život. Zaista, zaista, kažem vam da ide čas - i već je nastao - kada će mrtvi slušati glas Sina Božijeg, i koji ga čuju – živeće. Ne čudite se ovome, jer ide čas u koji će svi koji su u grobovima čuti njegov glas, pa će uskrsnuti za život oni koji su činili dobro, a zločinci će uskrsnuti za sud. (3)

     A ovo je večni život, da poznaju tebe, jedinoga istinitogaBoga, i Isusa Hrista koga si poslao. Jer Bog je tako zavoleo svet da je svog jedinorodnog Sina dao, da svaki – koji veruje u njega – ne propadne, nego da ima život večni. I propovedaće se ovo evanđelje o Carstvu po svemu svetu za svedočanstvo svima narodima, i tada će doći kraj. (4)

POSLEDNJA VREMENA

     Zaista, vam kažem da ovaj naraštaj neće proći dok se sve ovo ne dogodi. (1)

    Beše jedan domaćin koji posadi vinograd, i ogradi ga ogradom, i iskopa u njemu muljaru, i sagradi kulu, pa ga dade pod zakup vinogradarima i otputova. A kad se približi vreme plodova, posla svoje sluge vinogradarima da uzmu njegove plodove. I uhvatiše vinogradari njegove sluge, te jednoga izbiše, drugoga ubiše, a trećega kamenovaše. 

    Opet posla druge sluge, više njih nego prvi put, ali i s njima postupiše na isti način.

    Na kraju  im posla svoga Sina govoreći: “Mog Sina će poštovati.”

    Ali vinogradari videvši Sina rekoše među sobom: “Ovo je naslednik. Hajde da ga ubijemo, pa ćemo imati njegovo nasledstvo.”I uhvatiše ga, izbaciše ga iz vinograda i ubiše. (2)

    Moj narode, moj narode, ti koji ubijaš proroke i zasipaš kamenjem one koji su tebi poslani, koliko puta sam hteo da skupim tvoju decu kao kvočka svoje piliće pod krila, ali niste hteli. Eto, ostavlja vam se vaša kuća pusta. Kažem vam , nećete me videti dok ne dođe vreme da kažete: “Blagosloven je koji dolazi u ime Gospodnje.” (3)

    Kad bi i ti u ovaj dan saznao šta je za tvoj mir; ali je sed skrivreno od tvojih očiju. Ljudi će premirati od straha i očekivanja onoga što ide na svet; jer će nebeske sile biti uzdrmane. (4)

   Kada, dakle, vidite da gnusoba opustošenja, o kojoj je govorio prorok Danilo, stoji na svetom mestu, ko čita neka razume, tada stanovnici Judeje neka beže u gore, a ko bude na krovu neka ne silazi da uzme što iz svoje kuće, i ko bude u polju neka se ne vraća da uzme svoj ogrtač. Teško trudnim ženama i dojiljama u te dane. Molite se da bežanje vaše ne bude u zimu ili u subotu; jer će tada biti velika nevolja, kakve nije bilo od postanja sveta do sada, niti će biti. I ako se ne bi skratili oni dani, ne bi se spasao ni jedan čovek. Ali zbog izabranih skratiće se oni dani. (5) 

    Jer će doći dani na tebe i tvoji neprijatelji okružiće te opkopom, pa će te opkoliti i navaliće na tebe sa svih strana, i sravniće sa zemljom tebe i tvoju decu, te neće ostaviti u  tebi kamen na kamenu, zato što nisi upoznao vreme kada si pohođen. (6)

    Zaista vam kažem, neće se ostaviti ovde kamen na kamenu koji se neće porušiti. I nastaće velika nevolja na zemlji i gnev protiv ovog naroda.Pašće od oštrice mača i biće odvedeni u ropstvo po svim narodima, a neznabošci će gaziti Jerusalim dok se ne ispune vremena mnogobožaca. (7)

    Ne plašite se kad čujete za ratove i bune; jer prvo mora to da bude, ali nije odmah kraj. Ustaće narod na narod i carstvo na carstvo, pa će biti velikih zemljotresa, gladi i zaraza po raznim mestima, strahota i velikih znakova na nebu. I biće znakova na suncu, mesecu i zvezdama, a na zemlji strah će obuzeti narode, i teskoba od huke i morskih valova. Jer će ustati narod na narod i carstvo na carstvo, i biće gladi i zemljotresi na raznim mestima. Ali je sve to samo početak nevolja. I zbog velikog bezakonja ohladneće ljubav mnogih. (8)

    Tada će vas predati na muke i ubijaće vas, i svi narodi će vas mrzeti zbog moga imena. Nego bdite i molite se Bogu u svako doba, da možete da izbegnete sve ovo što će se dogoditi, i da stanete pred Sina čovečijega. (9)

    A od smokve naučite priču: kad njena grana već omekša i prolista, znate da je leto blizu.Tako i vi kad vidite sve ovo, znajte da je blizu pred vratima. A o onom danu i času niko ne zna, ni anđeli nebeski, nego samo Otac.(10)

POVRATAK

    Zato budno pazite, jer ne znate u koji dan će doći Gospod vaš. (1)

    Pazite da vas ko ne zavede, jer će mnogi doći u moje ime govoreći: ”Ja sam Hristos” , i mnoge će zavesti. Pojaviće se mnogi lažni proroci i mnoge će zavesti. (2)

    Ako vam tada ko kaže: “Evo Hristos je ovde “, ili: “Eno ga onde”, ne verujte. Jer, pojaviće se lažni hristosi i lažni proroci i činiće velika znamenja i čuda da bi, ako mogu, čak i izabrane zaveli. Eto, unapred sam vam rekao. Ako vam, dakle, kažu: “Eno ga u pustinji”, ne idite onamo; ili: “Evo ga u sobama”, ne verujte. Jer, kao što munja dolazi sa istoka i seva do zapada, takav će biti i dolazak Sina čovečijega. (3)

    Kao što je bilo u vreme Nojevo, tako će biti i o dolasku Sina čovečijega. Baš kao što su u ono vreme, pre Potopa, ljudi jeli i pili, ženili se i udavali, sve do dana kada je Noje ušao u Kovčeg, a oni ništa slutili dok ni9je došao Potop i sve ih odneo – tako će biti i o dolasku Sina čovečijega. (5)

    Biće i kao što je bilo u Lotove dane: ljudi su jeli i pili, kupovali i prodavali, sadili i gradili. A onog dana kad je Lot izašao iz Sodoma, gorući sumpor zapljušta s neba i sve ih uništi. Tako će biti i onog dana kad se pojavi Sin čovečiji. (6)

    Pazite da vam srca ne otežaju od  bančenja, opijanja i briga ovoga života, da vas taj dan ne iznenadi kao zamka, jer će doći na sve koji žive na licu cele zemlje. (7)

    Tada će dvojica biti u polju – jedan će se uzeti, a drugi ostaviti. Dve žene će u mlinu mleti žito – jedna će se uzeti, a druga ostaviti. Zato budno pazite jer ne znate kog dana će doći vaš Gospod. Ali, ovo znajte: da je domaćin znao u koje doba noći će doći lopov, bdeo bi i ne bi dozvolio da mu provale u kuću.

    Jer, kažem vam: mnogi proroci i kraljevi želeli su da vide to što vi gledate, ali nisu videli, i da čuju to što vi slušate, ali nisu čuli.

    Zato i vi budite spremni, jer će Sin čovečiji doći u čas u koji ga ne očekujete. (8)

    Carstvo nebesko će tada biti kao deset devojaka koje su uzele svoje svetiljke i izašle u susret Mladoženji. Pet ih je bilo nerazumnih, a pet mudrih. Nerazumne su uzele svoje svetiljke, ali sa sobom nisu uzele ulja, a mudre su sa svojim svetiljkama uzele i ulje u posudama. Pošto je Mladoženja zakasnio, sve zadremaše i zaspaše.

    A u ponoć se začu vika: “Evo Mladoženje! Izađite mu u susret!”

    Tada se sve one devojke probudiše i pripremiše svetiljke.

    A nerazumne rekoše mudrima:”Dajte nam malo vašeg ulja, jer nam se svetiljke gase.”

    “Ne možemo”, odgovoriše mudre, “jer neće biti dovoljno i za nas i za vas. Zato bolje idite kod trgovaca i kupite sebi.”

    I kad su one otišle da kupe, stiže mladoženja, pa one devojke što su bile spremne uđoše s njim na svadbu, a vrata se zaključaše.

    Kasnije dođoše i one druge pa rekoše:”Gospodaru!Gospodaru!Otvori nam!”

    A on im odgovori: “Istinu vam kažem: ne poznajem vas!” (9)
    Blago onim slugama koje Gospodar zatekne budne kad dođe. Istinu vam kažem: on sam će se opasati, posesti ih za trpezu i posluživati ih. Došao on u ponoć ili u zoru, ako ih nađe spremne, blago njima. (10)

    Zato budno pazite, jer ne znate ni dan ni čas. Neka vam bedra budu opasana i neka vaše svetiljke gore, kao onima koji čekaju da im se Gospodar vrati sa svadbe, da mu odmah otvore kad dođe i pokuca. (11)

    Ali lakše je da nebo i zemlja prođu, nego da propadne ijedna crtica iz  Božije Reči. (12)

Šesti deo

POSLEDNJI HRISTOVI DANI NA ZEMLJI

IZDAJA

     Sve što su proroci napisali o Sinu čovečijem, ispuniće se. Predaće ga neznabožcima, i rugaće mu se, zlostavljati ga, pljuvati, izbičevati i ubiti, a on će trećeg dana uskrsnuti. (1)

    Još samo malo ću biti s vama i onda moram da napustim ovu zemlju. Tražićete me, ali kuda ja idem vi ne možete doći. Veoma sam želeo da jedem ovu pashalnu večeru s vama pre svog stradanja. Jer, kažem vam: neću je više jesti dok se ne ispuni u Božijem Carstvu. Jer, kažem vam: više neću piti od roda lozinog dok ne dođe Božije Carstvo. Ovaj hleb pretstavlja moje telo, koje se daje za vas. Jedite ga meni za spomen. Ovo vino pretstavlja Novi savez mojom krvlju, koja se proliva za vas. (2)

    Sin čovečiji će otići kao što je za njega napisano, ali teško onom čoveku koji izda Sina čovečijega: bolje bi mu bilo da se nije ni rodio. Ne govorim o svakom od vas. Znam one koje sam odabrao. Ali, neka se ispuni Pismo: “Onaj koji je moj hleb jeo, svoju petu podiže na mene.” Govorim vam sada, pre nego što se dogodi da, kad se dogodi, poverujete da Ja jesam. (3)

    Misliš li da bi mogao položiti život za mene? Ali svi će te se sablazniti u noći moje izdaje, jer je zapisano: “Udariću pastira, i ovce će se razbeći ” 4)

    Oče, ti sve možeš. Otkloni ovu čašu od mene, ali neka ne bude moja volja, nego tvoja. (5)

    Došao je čas! Evo, Sina čovečijega predaju grešnicima u ruke. Svi koji se mača maše, od mača će i poginuti.(6)

    Zar poljupcem izdaješ Sina čovečijeg? Izašli ste s mačevima i toljagama, kao na nekog razbojnika. Svaki dan sam bio s vama u Hramu, i niste me uhvatili. Ali, ovo je vaše vreme – kad vlada tama. (7)

    Zar misliš da ne bih mogao da zamolim Oca da mi sad pošalje više od dvanaest legija anđela? Ali, kako bi se onda ispunila Pisma koja kažu da mora da bude ovako? Sad se proslavio Sin čovečiji, i Bog se proslavio u Njemu. (8)

SUĐENJE I KRST

    Ne bi ti imao nikakve vlasti nada mnom da ti nije dato odozgo. (1)

    Zašto pitaš mene? Pitaj one koji su čuli šta sam im govorio. Oni znaju šta sam rekao. Ja  sam svetu govorio otvoreno. Uvek sam učio narod u sinagogi i u  Hramu, gde se svi  Judeji  okupljaju, i ništa nisam govorio u tajnosti.

    Ako sam zlo govorio, dokaži šta je zlo. A ako sam govorio dobro zašto me udaraš? (2)

    Moje Carstvo nije od ovog sveta. Kad bi moje carstvo bilo od ovoga sveta, moji bi se podanici borili da ne budem predat Judejima. Ali, moje carstvo nije odavde.

    Tako je kao što kažeš: Car sam. Ja sam se za ovo rodio i za ovo došao na svet: da svedočim za istinu. Ko god je od istine, sluša moj glas. (3)

    Sada je suđenje ovome svetu. Sada će vladar ovoga sveta biti izbačen napolje. A ja – kad budem podignut sa zemlje – sve ću ljude privući k sebi . (4)

    Zato me Otac voli što svoj život polažem – da bih ga opet uzeo. Niko ga ne uzima od mene, nego ga ja sam od sebe polažem. Imam vlast da ga položim i vlast da ga opet uzmem. Tu zapovest sam primio od svoga Oca. (5)

    Oče, oprosti im jer ne znaju šta čine.

    Bože moj, Bože moj, zašto si me ostravio? (6)

NAKON USKRSNUĆA

    O kako ste nerazumni i sporog srca da poverujete u sve što su proroci rekli. Zar nije trebalo da Hristos to pretrpi i da uđe u svoju slavu? I nemojte biti neverni, nego verni. (1)

    Ovo je ono o čemu sam vam govorio dok sam bio sa vama – da treba da se ispuni sve što je o meni napisano u Mojsijevom Zakonu, u Prorocima i u Psalmima. Ovako je zapisano: Hristos će stradati i trećeg dana ustati iz mrtvih, i u njegovo ime će se propovedati pokajanje i oproštenje greha svim narodima, počevši od Jerusalima. (2)

    Moje svedočanstvo je istinito, jer znam odakle sam došao i kuda idem. A vi ne znate odakle sam došao ni kuda idem. Vi ste odozdo, ja sam odozgo, vi ste od ovog sveta, a ja nisam od ovog sveta. (3)

    Niko nikad nije uzašao na nebo osim onoga koji je sa neba sišao - Sina čovečijega. Idi mojoj braći pa im reci: “Odlazim gore k svome Ocu i vašem Ocu, i svome Bogu i vašem Bogu.” (4)

    Zašto ste se prepali? I zašto se javljaju sumnje u vašem srcu?Imajte mir. Pogledajte moje ruke i noge. Opipajte me i vidite – duh nema ni  tela ni kostiju kao što vidite da ja imam. Zato što si me video, poverovao si. Blago onima koji nisu videli, a poverovali su. (5)

    Još malo, i svet me više neće videti, ali vi ćete me videti; i zato jer ja živim i vi ćete živeti. (6)

ZAUVEK

    Kao što je Otac poslao mene, tako i ja šaljem vas. (1)

    Zato idite i sve narode učinite mojim učenicima, krsteći ih u ime Oca i Sina i Svetoga Duha, učeći ih da drže sve što sam vam zapovedio. Ko poveruje i krsti se, biće spasen, a ko ne poveruje, biće osuđen. (2)

     Nego čekajte Očevo obećanje, o kojem ste čuli od mene. Jer, Jovan je krstio vodom, a vi ćete biti kršteni Svetim Duhom. (3)

    Ali, primićete silu kad na vas siđe Duh Sveti i bićete moji svedoci u Jerusalimu, u celoj Judeji i Samariji, i sve do kraja  zemlje. Primite Svetoga Duha. (4)

    I evo, ja sam sa vama svakog dana, sve do kraja sveta. (5)

